b'\n_START_ARTICLE_\nVrtni timijan\n_START_SECTION_\nOpis biljke\n_START_PARAGRAPH_\nListovi su sitni, tvrdi, sitno dlakavi, lagano prema dolje savinuti, sivo-zelene boje. Timijan je aromati\xc4\x8dnog okusa i pomalo ljut. Sli\xc4\x8dan je maj\xc4\x8dinoj du\xc5\xa1ici, ali je vi\xc5\xa1i i stabljika mu ne puzi po zemlji, nego raste uspravno (do 30 cm); listovi su u\xc5\xbei. Prvobitna postojbina je ju\xc5\xbena Europa; drugdje se uzgaja i kao ukrasna i medonosna biljka._NEWLINE_Ubire se gornja polovina biljke u cvijetu, list (najljekovitiji je jer ima najvi\xc5\xa1e eteri\xc4\x8dnog ulja i tanina), eteri\xc4\x8dno ulje i timol (Thymi herba, foliurn, aetheroleum et thymolum). Timijan sadr\xc5\xbei uz eteri\xc4\x8dno ulje (koje obiluje timolom, karvakrolom, borneolom i linalolom) i tanine i flavonide. Mlade gran\xc4\x8dice su kratke i gusto obrasle bjeli\xc4\x8dastim dla\xc4\x8dicama, a starije su drvenaste. Listovi su sitni, u cjelini duguljasti, rub savijen prema dolje, s lica skoro goli, a na nali\xc4\x8dju obrasli finim, mekim, bijelim dla\xc4\x8dicama. Vjen\xc4\x8di\xc4\x87 je ljubi\xc4\x8dast do ru\xc5\xbei\xc4\x8dast. \xc4\x8ca\xc5\xa1ka je cjevasta i dvousnena: donja ima dva igli\xc4\x8dasta, a gornja tri tupa zuba. Pra\xc5\xa1ni\xc4\x8dka vre\xc4\x87ica str\xc5\xa1i iz \xc5\xbedrijela i gore je rastvorena._NEWLINE_Kao samonikla biljka raste u zemljama sjeverozapadnog Sredozemlja, a Benediktinci su ga prenijeli u ostatak Europe, a rijetko se sre\xc4\x87e kao samonikla biljka.\n_START_SECTION_\nPovijest\n_START_PARAGRAPH_\nTimijan se upotrebljava ve\xc4\x87 tisu\xc4\x87lje\xc4\x87ima. Zabilje\xc5\xbeen je u sumerskim zapisima jo\xc5\xa1 oko 3500. pr. Kr. U Gr\xc4\x8dkoj se palio na oltarima i u ku\xc4\x87ama kao za\xc5\xa1tita od zaraznih bolesti, Egip\xc4\x87ani su ga upotrebljavali u procesu balzamiranja, cijenili su ga Hipokrat, Plinije Stariji i Hildegarda iz Bingena. Grci su ga koristili u svojim kupeljima i palili ga u svojim hramovima. Njime su konzervirali vo\xc4\x87e i vino, a kori\xc5\xa1ten je i kao p\xc4\x8delinja pa\xc5\xa1a za proizvodnju mirisnog meda. Tek su stari Rimljani pro\xc5\xa1irili timijan Europom, koristili su ga za \xc4\x8di\xc5\xa1\xc4\x87enje soba od lo\xc5\xa1ih duhova, kao za\xc4\x8din u jelima i aromu za mnoga pi\xc4\x87a. Vjerovali su i da timijanov dim tjera \xc5\xa1korpione. Stari Rimljani su smatrali da otklanja melankoliju i poti\xc4\x8de hrabrost, pa su se vojnici kupali u kupci s timijanom prije odlaska u bitku._NEWLINE_Bio je prvi na listi srednjovjekovnih europskih \xc4\x8darobnjaka, a koristio se i kao protuotrov kod zmijskih ugriza. U Srednjem vijeku vitezovi su dobivali vjen\xc4\x8di\xc4\x87e timijana kao nagradu za hrabrost. Timijan se puno koristio za za\xc4\x8dinjavanje hrane zbog za\xc5\xa1tite od truljenja, a zbog sna\xc5\xbenoga antisepti\xc4\x8dkog djelovanja, bio je dobro antisepti\xc4\x8dko sredstvo u bolnicama. Danas se naveliko upotrebljava u vodicama za ispiranje usta, pastama za zube, pripravcima za brijanje, sapunima, pripravcima protiv ka\xc5\xa1lja i u prehrambenoj industriji.\n_START_SECTION_\nLjekoviti dio biljke\n_START_PARAGRAPH_\nSabire se \xc4\x8ditava biljka u cvatu (odre\xc5\xbee se srpom) bez korijenja i odrvenjelih dijelova biljke. Miris timijana dobro se o\xc4\x8duva i nakon su\xc5\xa1enja, a njegovo eteri\xc4\x8dno ulje koje sadr\xc5\xbei oko 50% timol (Oleum Thymi) ima sna\xc5\xbeno antisepti\xc4\x8dko djelovanje i izdvaja se destilacijom. Osim timola, sadr\xc5\xbei i karvakrol, cimen, linalool, pinen i druge terpetenske spojeve.\n_START_SECTION_\nLjekovito djelovanje\n_START_PARAGRAPH_\nLjekovita svojstva - Eteri\xc4\x8dno ulje sa razli\xc4\x8ditim sastojcima (timol, cineol, borneol), flavonoidi i tanini. _NEWLINE_Timol kojeg nalazimo u timijanu je sna\xc5\xbean antiseptik (antiseptici deluju tako da spre\xc4\x8davaju rast i razvoj mikroorganizama). Dobar je za di\xc5\xa1ni sustav, protiv ka\xc5\xa1lja, kihanja i upala (naj\xc4\x8de\xc5\xa1\xc4\x87e ga nalazimo u sirupima za ka\xc5\xa1alj). U internoj primjeni timol djeluje kao sna\xc5\xbean vermicid (sredstvo protiv nametnika kao \xc5\xa1to su gliste i larve), osobito je efikasan protiv vrste Ancylostoma duodenale i Necator americanus. _NEWLINE_Korisni dio biljke je gornja tre\xc4\x87ina stabljike sa cvjetovima. Aktivne komponente nalaze se u listovima i cvjetovima, stoga je besmisleno i \xc5\xa1tetno za biljku da je \xc4\x8dupamo s korijenom. Sabrani se materijal su\xc5\xa1i u tankom sloju na prozra\xc4\x8dnom mjestu ili u su\xc5\xa1ionici kod temperature do 40 \xc2\xb0C, a \xc4\x8duva u dobro zatvorenim posudama za\xc5\xa1ti\xc4\x87en od vlage.\n_START_SECTION_\nKemotipovi obi\xc4\x8dnog timijana\n_START_PARAGRAPH_\nKemotip je ista vrsta biljke, koja ovisno o mjestu rasta, daje eteri\xc4\x8dna ulja razli\xc4\x8dita kemijskog sastava i, naravno, razli\xc4\x8dita djelovanja. U aromaterapiji se djelovanja razli\xc4\x8ditih vrsta i kemotipova timijana uvelike razlikuju, \xc5\xa1to ovisi o kemijskom sastavu samoga eteri\xc4\x8dnog ulja.\n_START_SECTION_\nKemotip timol\n_START_PARAGRAPH_\nKemotip timol najra\xc5\xa1ireniji je kemotip. U lo\xc5\xa1ijoj literaturi zna se nazivati "crveni timijan", zbog boje eteri\xc4\x8dnog ulja koja, ovisno o na\xc4\x8dinu destilacije, zna biti crvenkasta do \xc5\xbeuta. Takav je naziv odve\xc4\x87 neprecizan. Timol pripada klasi fenola, spojeva koji iskazuju jaku antibakterijsku aktivnost, no to su istovremeno i prili\xc4\x8dno agresivni spojevi koji mogu iritirati ko\xc5\xbeu i sluznicu. Na \xc5\xbealost, ovaj kemotip je ra\xc5\xa1iren i zbog \xc4\x8dinjenice \xc5\xa1to se lako zamjenjuje sintetskim timolom, a \xc4\x8dime se poja\xc4\x8dava njegova iritativnost. _NEWLINE_Kemotip timol uz karvakrol i p-cimen sadr\xc5\xbei vi\xc5\xa1e od 70% timola, a karvakrol sadr\xc5\xbei vi\xc5\xa1e od 50% karvakrola, pa su oba kemotipa vrlo jakog antimikrobnog djelovanja, ali i vrlo agresivna za ko\xc5\xbeu i sluznicu. Naj\xc4\x8de\xc5\xa1\xc4\x87e se koriste protiv zaraznih bolesti (npr. gripa, bronhitis, cistitis), kod umora i oslabljenog imuniteta, te za dezinfekciju zraka u zatvorenom prostoru. Kemotip timol izvrsno djeluje protiv gram-pozitivnih bakterija, pa je u\xc4\x8dinkovit protiv \xc4\x8direva na ko\xc5\xbei. Hidrolat timijana kemotip timol dosta je sna\xc5\xbean pa mo\xc5\xbee peckati ko\xc5\xbeu, a poma\xc5\xbee kod infekcija.\n_START_SECTION_\nKemotip linalol\n_START_PARAGRAPH_\nKemotip linalol sadr\xc5\xbei 50 do 80% linalola i djeluje jako antimikrobno, ali je puno bla\xc5\xbei i neopasniji kemotip od timola. Vrlo je u\xc4\x8dinkovit protiv gljivica, posebno roda Candida. Koristi se protiv di\xc5\xa1nih, urinarnih i gljivi\xc4\x8dnih infekcija. Eteri\xc4\x8dno ulje toga kemotipa dobro je kombinirati s eteri\xc4\x8dnim uljem smilja, jer s njim \xc4\x8dini dobru sinergiju. Hidrolat timijana kemotip linalol izvrstan je tonik poslije brijanja i dobro njeguje ne\xc4\x8distu ko\xc5\xbeu s aknama.\n_START_SECTION_\nKemotip geraniol\n_START_PARAGRAPH_\nKemotip geraniol sadr\xc5\xbei geraniol i geranil acetat, pa sna\xc5\xbeno djeluje protiv gljivica roda Candida, Trychophyton i Microsporum, kao i plijesni kao \xc5\xa1to je Aspergillus. Poma\xc5\xbee kod gljivi\xc4\x8dnih i bakterijskih infekcija mokra\xc4\x87nog sustava i ko\xc5\xbee. Ovaj kemotip dobro djeluje na maternicu, pa se koristi kao pomo\xc4\x87 tijekom poro\xc4\x91aja, te za pripremu me\xc4\x91ice. Za njegu me\xc4\x91ice koristi se u iznimno maloj koncentraciji, razbla\xc5\xbeen u biljnom ulju. Od timijana kemotip geraniol radi se hidrolat koji je znatno bla\xc5\xbei od eteri\xc4\x8dnog ulja, a djelotvoran je kao oblog kod infekcija ko\xc5\xbee.\n_START_SECTION_\nKemotip tujenol-4\n_START_PARAGRAPH_\nKemotip tujenol-4 sadr\xc5\xbei vi\xc5\xa1e od 40% transtujenola-4, a ciljano djeluje protiv bakterija roda Chlamidia. Poma\xc5\xbee kod reumatskih tegoba, te op\xc4\x87e iscrpljenosti organizma.\n_START_SECTION_\nKemotip p-cimen\n_START_PARAGRAPH_\nKemotip p-cimen sadr\xc5\xbei vi\xc5\xa1e od 40% p-cimena i male koli\xc4\x8dine fenola, a djeluje sna\xc5\xbeno analgeti\xc4\x8dki i protuupalno, pa je dobar izbor kod terapije reumatoidnog artritisa i mi\xc5\xa1i\xc4\x87nih bolova.\n_START_SECTION_\nTimijan u kuhinji\n_START_PARAGRAPH_\nKoristi se dosta u mediteranskoj kuhinji kao za\xc4\x8din, a dodaje se povr\xc4\x87u, raznim jelima od mesa, pa\xc5\xa1tetama, ribi, salatama, umacima i juhama. Pretpostavlja se da neutralizira jako masna jela. Omiljeni je za\xc4\x8din za marinade i izradu biljnog octa (ocat \xc4\x8detvorice lopova). Ima vrlo jak okus i poti\xc4\x8de probavu. Koriste se svje\xc5\xbee ili suhe gran\xc4\x8dice, te usitnjeni ili mljeveni listovi; suhi timijan ima tri puta ja\xc4\x8di okus od svje\xc5\xbeega; kuha se u jelu, a gran\xc4\x8dice se izvade prije poslu\xc5\xbeivanja; njegov okus najbolje se razvija pri visokim temperaturama; dobro se sla\xc5\xbee s \xc4\x8de\xc5\xa1njakom, maslinama, povr\xc4\x87em, krumpirom i mahunarkama. Suhi listovi ne smiju imati peteljke. \xc4\x8cest je u mje\xc5\xa1avinama za\xc4\x8dina, kao \xc5\xa1to su provansalske trave i za\xc4\x8dinski buket.'